Feb 12,2019
మళ్లీ ఐపీఓపై రిలయన్స్‌ ఇన్సూరెన్స్‌ దృష్టి.!
ముంబయి : అనిల్‌ అంబానికి చెందిన రిలయన్స్‌ జనరల్‌ ఇన్సూరెన్స్‌ మళ్లీ కొత్తగా ఐపీఓ కోసం ప్రతిపాదనలు సిద్ధం చేస్తున్నట్టు సమాచారం. గతేడాది నవంబర్‌లోనే ఈ ఐపీఓ అనుమతికి సెబీ ఇచ్చిన గడువు ముగిసింది. దీనికి లీడ్‌ మర్చంట్‌గా ఉన్న ఎడిల్‌వైస్‌ ఉండగా.. తాజాగా ఆ సంస్థను తొలగించింది. ఐపీఓలో లీడ్‌ మర్చంట్‌ బ్యాంకర్లు కీలకం. ఎడిల్‌వైస్‌ను తొలగించడం ద్వారా కొత్త జాబితాను రూపొందించే పనిలో ఆర్‌ పవర్‌ ఉందని సమాచారం. కొత్తగా రిలయన్స్‌ కాపిటల్‌ 79,489,821 షేర్లను జారీ చేయడం ద్వారా రూ.200 కోట్లు సమీకరించాలని యోచిస్తుంది. ఈ ఐపీఓ కోసం 2017 అక్టోబర్‌లో దరఖాస్తు చేసుకోగా 2017 నవంబర్‌లో సెబీ అనుమతులు జారీ చేసింది. దీని గడువు 29 నవంబర్‌ 2018తో ముగిసింది. మరోవైపు అడాగ్‌ షేర్ల పతనానికి కారణమైందని ఆరోపణలు ఎదుర్కొంటున్న ఎడల్‌వైజ్‌ ఫైనాన్షియల్‌ సర్వీస్‌ గ్రూప్‌ను సెక్యూరిటీ మార్కెట్‌ నుంచి నిషేధించాలని అనిల్‌ అంబాని నేతత్వంలోని రిలయన్స్‌ పవర్‌ సెబీని కోరింది. ఈ మేరకు ఫిబ్రవరి 6న సెబీకి ఘాటైన పదాలతో లేఖ రాసింది. ఆ సంస్థను సెక్యూరిటీ మార్కెట్‌ నుంచి దూరంగా ఉండేలా ఆదేశాలు జారీ చేయాలని కోరింది. మార్కెట్‌ను దుర్వినియోగపర్చి షేరు ధరల పతనానికి కారణమైందని పేర్కొంది. అడాగ్‌ గ్రూప్‌ షేర్ల పతనంపై సెబీ దర్యాప్తు చేపట్టాలని కోరింది. ఈ క్రమంలో భారీగా షేర్ల విక్రయానికి పాల్పడిన బ్రోకరేజీ సంస్థల్లోని వ్యక్తుల రికార్డులు, ఫోన్‌ కాల్స్‌, ఎస్‌ఎంఎస్‌లను తనిఖీ చేయాలని పేర్కొంది. ఎడల్‌వైజ్‌ మార్కెట్‌ ధర కంటే తక్కువకు షేర్ల విక్రయ ఆర్డర్లను పెట్టిందని, దీంతో అడాగ్‌ షేర్లు భారీగా పతనమయ్యాయని ఈ లేఖలో ఆర్‌ పవర్‌ ఆరోపించింది.
మీ స్నేహితులకు రికమెండ్ చెయ్యండి